Austria, reclamată la Curtea de Justiţie a UE din cauza alocațiilor copiilor imigranților, inclusiv români.
Astăzi, Comisia Europeană a decis să transmită cazul Austriei la Curtea de Justiţie a UE. Comisia consideră că legislaţia austriacă privind indexarea alocaţiilor familiale este discriminatorie. Comisia Europeană a declanşat în ianuarie 2019 procedura care poate conduce la sancţionarea Austriei din cauza legii privind indexarea alocaţiilor copiilor imigranţilor comunitari.
Comisia Europeană a dat în judecată Austria, după ce guvernul austriac a decis ca alocațiile acordate copiilor lucrătorilor străini să fie ajustate pe baza nivelului de trai din țara de origine, măsură care afectează și muncitorii români. Parlamentul de la Viena a adoptat în octombrie 2018 un proiect de lege care prevede că imigranţii din alte ţări ale Uniunii Europene care muncesc în Austria vor primi pentru copiii aflaţi în ţara de origine alocaţii adaptate nivelului de trai şi veniturilor din naţiunea respectivă. Astfel, pentru cele mai multe state, inclusiv România, această măsură înseamnă o reducere a sumelor plătite, prin ajustarea la nivelul de trai din ţările comunitare unde trăiesc aceşti copii.Măsura a intrat în vigoare la 1 ianuarie 2019.Sursa foto: Profimedia.